
AVIZ
Comisia pentru libertăți civile, justiție și afaceri interne recomandă Comisiei pentru control bugetar, care este comisie competentă, includerea în propunerea de rezoluție ce urmează a fi adoptată a următoarelor:
<RepeatBlock-Dec>
1.	ia act de faptul că bugetul de funcționare pe 2023 al Autorității Europene pentru Protecția Datelor (AEPD) s-a ridicat la 22 711 559 EUR și că, comparativ cu bugetul final pe 2022, bugetul de funcționare a crescut cu 12 %; salută faptul că, în 2023, rata de execuție a creditelor de angajament de către AEPD a fost de 96 %;
2.	ia act de numărul crescut de consultări legislative desfășurate de AEPD, care au avut ca rezultat 82 de consultări legislative formale, 54 de avize și 26 de observații formale; apreciază contribuția EDPS la activitatea legislativă, inclusiv în cooperare cu Comitetul european pentru protecția datelor; observă rolul sporit al AEPD în mai multe acte legislative noi, inclusiv în Regulamentul privind inteligența artificială, în temeiul căruia AEPD devine autoritatea competentă pentru instituțiile, agențiile, oficiile și organismele Uniunii, în cazul cărora AEPD a fost delegată cu sarcini suplimentare; subliniază că aceste responsabilități suplimentare, delegate de colegiuitori, necesită resurse adecvate pentru a se asigura că AEPD își poate îndeplini efectiv obligațiile;
3.	subliniază rolul AEPD în supravegherea prelucrării datelor cu caracter personal de către instituțiile, organele, oficiile și agențiile Uniunii; ia act cu îngrijorare de durata procedurilor în fața AEPD, având în vedere că AEPD nu a închis o singură anchetă în 2023, dar, în comparație cu anul precedent, în 2023, numărul de notificările trimise într-un termen care a depășit 72 de ore a scăzut semnificativ;
4.	salută accentul pus de AEPD pe asigurarea faptului că contractanții externi respectă standardele așteptate de la toate instituțiile, organele, oficiile și agențiile Uniunii, în special având în vedere utilizarea anterioară a întreprinderilor externe de către AEPD care, potrivit clasamentului Universității Yale, continuă să funcționeze în Rusia; apreciază faptul că AEPD utilizează indicatori-cheie de performanță (ICP) pentru a-și monitoriza performanța în lumina principalelor obiective stabilite în strategia AEPD, ceea ce contribuie la asigurarea adaptabilității activităților atunci când este necesar și la creșterea eficienței utilizării resurselor;
5.	își exprimă îngrijorarea cu privire la creșterea semnificativă a costurilor misiunilor de personal ale AEPD, de la 28 789 EUR în 2021 și 176 903 EUR în 2022 la 284 580 EUR în 2023; invită AEPD să evalueze dacă resursele cheltuite pentru misiuni sunt utilizate în mod adecvat și eficace; ia act de faptul că AEPD a încetat să facă public numărul de misiuni finanțate de organizatori, precum și informațiile cu privire la unitatea sau sectorul care a participat la fiecare misiune, reducând astfel transparența în ceea ce privește cheltuielile de misiune; invită AEPD să reintroducă această practică.

[bookmark: FootprintPageAD]ANEXĂ: ENTITĂȚILE SAU PERSOANELE DE LA CARE RAPORTORUL PENTRU AVIZ A PRIMIT CONTRIBUȚII
<FootprintIntro>Raportorul pentru aviz declară pe propria răspundere că nu a primit nicio contribuție de la nicio entitate sau persoană care trebuie menționată în prezenta anexă în conformitate cu articolul 8 din anexa I la Regulamentul de procedură.</FootprintIntro>

